CELEX: 52017PC0079
Language: et
Date: 2017-02-23
Title: Ettepanek: NÕUKOGU MÄÄRUS, millega muudetakse nõukogu 13. mai 2013. aasta määrust (EL) nr 479/2013 läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumise kohta

EUROOPA KOMISJON
            Brüssel,23.2.2017
            COM(2017) 79 final
            2017/0030(NLE)
            Ettepanek:
            NÕUKOGU MÄÄRUS,
            millega muudetakse nõukogu 13. mai 2013. aasta määrust (EL) nr 479/2013 läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumise kohta
            
               
         
         
            
               SELETUSKIRI
            
            
            
               1.ETTEPANEKU TAUST
            
            
               Neumi transiidikoridor on koht, kus Bosnia ja Hertsegoviina territoorium ulatub Aadria mere rannikuni, eraldades seeläbi Dubrovniku piirkonna ülejäänud Horvaatia territooriumist.
            
            
               •Ettepaneku põhjused ja eesmärgid
            
            
               Neumi määruse artikli 3 kohaselt loobutakse teatavatel tingimustel nõudest esitada sisenemise või väljumise ülddeklaratsioon Neumi transiidikoridori läbivate saadetiste kohta. Kõnealusest nõudest võib loobuda, kui iga üksiksaadetise koguväärtus ei ületa 10 000 eurot (artikli 4 punkt a) ja täidetud on muud, artikli 4 punktis b sätestatud tingimused. Seeläbi kehtestatakse Neumi määrusega erand nõukogu määruse (EMÜ) nr 2913/92 (millega kehtestatakse ühenduse tolliseadustik) ja komisjoni määruse (EMÜ) nr 2454/93 (millega kehtestatakse ühenduse tolliseadustiku rakendussätted) teatavatest sätetest.
            
            
               1. mail 2016 asendati nõukogu määrus (EMÜ) nr 2913/92 Euroopa Parlamendi ja nõukogu määrusega (EL) nr 952/2013 (millega kehtestatakse liidu tolliseadustik). 
            
            
               Määruse (EMÜ) nr 2913/92 rakendamist käsitlev komisjoni määrus (EMÜ) nr 2454/93:
            
            
               tunnistati kehtetuks komisjoni rakendusmäärusega (EL) 2016/481
            
            
               ning asendati seejärel järgmistega:
            
            
               komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega, ja
            
            
               komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad.
            
            
               •Kooskõla poliitikavaldkonnas praegu kehtivate õigusnormidega
            
            
               Neumi määruse artikli 3 kohaldamisala, sealhulgas 10 000 euro suurune künnis, on nüüd hõlmatud komisjoni delegeeritud määruse artikliga 126, milles suurendatakse nõudest loobumise puhul kohaldatavat künnist 15 000 euroni.
            
            
               Komisjon leiab, et Neumi määrust tuleks muuta, et viia nõudest loobumise ulatus kooskõlla komisjoni delegeeritud määruse artiklis 126 sätestatud summaga (15 000 eurot). Lisaks tuleks nii Neumi määruses kasutatud viited õigusaktidele kui ka terminid viia kooskõlla liidu tolliseadustiku õigusraamistikuga.
            
            
               Vastavalt Neumi määruse artiklile 6 võttis Horvaatia Vabariik kohustuse jälgida olukorda ning teavitada komisjoni 1. märtsiks 2014 kõikidest tuvastatud rikkumistest ja nende kõrvaldamiseks võetud meetmetest. 
            
            
               Neumi määruse artikli 7 kohaselt pidi komisjon kahe aasta jooksul pärast määruse jõustumist esitama nõukogule aruande hinnanguga selle kohta, kuidas Neumi määrust on kohaldatud. 11. novembril 2015 esitas komisjon nõukogule aruande ja järeldas, „et Neumi määrust kohaldatakse rahuldaval tasemel ja puudub põhjus määruse kehtivuse peatamiseks või määruse kehtetuks tunnistamiseks“.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               
                  Käesoleva määrusega muudetakse nõukogu 13. mai 2013. aasta määrust (EL) nr 479/2013 (Neumi määrus), mis võeti vastu Horvaatia Vabariigi ELiga ühinemise tingimusi käsitleva akti (edaspidi „ühinemisakt“) artikli 43 alusel. Ühinemisaktiga nähakse ette, et nõukogu määrab komisjoni ettepaneku põhjal kindlaks tingimused, mille alusel võidakse läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobuda. Seepärast on ühinemisakti artikkel 43 sobiv õiguslik alus.
               
            
            
               2017/0030 (NLE)
            
            
               Ettepanek:
            
            
               NÕUKOGU MÄÄRUS,
            
            
               millega muudetakse nõukogu 13. mai 2013. aasta määrust (EL) nr 479/2013 läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse lepingut Horvaatia Vabariigi ühinemise kohta Euroopa Liiduga,
            
            
               võttes arvesse Horvaatia Vabariigi ELiga ühinemise tingimusi käsitlevat akti, eriti selle artiklit 43,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu määruse (EL) nr 479/2013 artikli 4 punktis a on sätestatud läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumine, kui liidu kaupade iga üksiksaadetise koguväärtus ei ületa 10 000 eurot ja kui liidu kaupadega on kaasas arved või veodokumendid, mis vastavad kõnealuse määruse artikli 4 punktis b sätestatud tingimustele. 
            
            
               (2)10 000 euro suurune künnis määrati kindlaks komisjoni määruse (EMÜ) nr 2454/93
                  1
                artikli 317 lõikes 4 sätestatud samaväärse künnise alusel, millest väiksema väärtuse puhul piisab kaubaga kaasas olevast kaubaarvest või veodokumendist, et toll saaks lugeda liidu kauba tollistaatuse tõendatuks. Kui kõnealused tingimused on täidetud, ei nõuta pädeva asutuse kinnitust.
            
            
               (3)Alates 1. maist 2016 asendati nõukogu määruses (EMÜ) nr 2913/92
                  2
                sätestatud ühenduse tolliseadustik Euroopa Parlamendi ja nõukogu määruses (EL) nr 952/2013
                  3
                sätestatud liidu tolliseadustikuga. Selle tulemusel asendati määruse (EMÜ) nr 2454/93 sätted komisjoni delegeeritud määruse (EL) 2015/2446
                  4
                ja komisjoni rakendusmääruse (EL) 2015/2447
                  5
                sätetega.
            
            
               (4)Määruse (EMÜ) nr 2454/93 artikli 317 lõike 4 sisu reguleeritakse nüüd delegeeritud määruse (EL) 2015/2446 artikli 126 lõikega 1. Selles on sätestatud, et kauba puhul, mille väärtus on alla 15 000 euro, loetakse liidu kauba tollistaatus tõendatuks kaubaarve või veodokumendi alusel ilma pädeva asutuse kinnituseta.
            
            
               (5)Selleks et tagada liidu tollialaste õigusaktide ühetaoline kohaldamine, on asjakohane viia määruse (EL) nr 479/2013 artikli 4 punktis a sätestatud nõudest loobumise ulatus kooskõlla delegeeritud määruse (EL) 2015/2446 artikli 126 lõikes 1 sätestatuga.
            
            
               (6)Lisaks tuleks õiguskindluse ja õigusselguse huvides määruse (EL) nr 479/2013 artiklis 4 kasutatud viited määrusele (EMÜ) nr 2913/92 ja määrusele (EMÜ) nr 2454/93 asendada asjakohaste viidetega liidu tolliseadustikule ja delegeeritud määrusele (EL) 2015/2446.
            
            
               (7)Seepärast on asjakohane määrust (EL) nr 479/2013 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Määrust (EL) nr 479/2013 muudetakse järgmiselt.
            
            
               1.
                     Artikli 2 punkt 1 asendatakse järgmisega:
            
            
               „1) „liidu kaubad“ – määruse (EL) nr 952/2013 artikli 5 punktis 23 määratletud kaubad;“.
            
            
               2.
                     Artiklit 4 muudetakse järgmiselt:
            
            
               (a)
                     punkt a asendatakse järgmisega:
            
            
               „a) läbi Neumi transiidikoridori liikuvate liidu kaupade iga üksiksaadetise koguväärtus ei ületa 15 000 eurot või selle ekvivalenti kohalikus valuutas;“
            
            
               (b) punkti b alapunkt i asendatakse järgmisega:
            
            
               „i) sisaldavad vähemalt delegeeritud määruse (EL) 2015/2446 artiklis 126 loetletud vahendite abil esitatud tõendeid;“.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
               
               
                  
                     (2)
                  Nõukogu 12. oktoobri 1992. aasta määrus (EMÜ) nr 2913/92, millega kehtestatakse ühenduse tolliseadustik (EÜT L 302, 19.10.1992, lk 1).
               
               
                  
                     (3)
                  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
               
               
                  
                     (4)
                  Komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid käsitlevate üksikasjalike eeskirjadega (ELT L 343, 29.12.2015, lk 1).
               
               
                  
                     (5)
                  Komisjoni 24. novembri 2015. aasta rakendusmäärus (EL) nr 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT 343, 29.12.2015, lk 558).